Senatorii au votat deja un proiect de lege prin care se impune montarea de echipamente care pot fi folosite în siguranță de micuții care suferă de anumite dizabilități.
Astfel, nu doar în parcurile publice, dar și în locurile de joacă și spatiile special amenajate în acest sens ar urma să se amplaseze cel puțin două astfel de echipamente. Pentru a fi pus în aplicare, proiectul de lege va trebui să treacă și de Camera Deputaților.
Copiii cu nevoi speciale au nevoie de supravegherea permanentă a părintelui în timpul petrecut în locurile de joacă, deoarece aparatele obișnuite sunt periculoase pentru ei.
Totuși, leagănul conceput special pentru copiii în scaun cu rotile poate preveni orice fel de incident. De asemenea, petrecerea timpului liber al celor cu nevoi speciale poate deveni mult mai plăcut dacă fiecare spațiu și aparat este semnalizat cu simboluri și text în limbajul Braille, astfel încât circulația tuturor să fie cât mai accesibilă.
"Ar trebui să existe un leagăn destinat copiilor în scaun rulant, un tobogan adaptat nevoilor, poate să fie și o alee senzorială. Să existe multe indicatoare cu imagini, ca să se orienteze ușor într-un spațiu de joacă", a declarat psihologul Ioana Miron, al Fundației Inocenți.
George Stângă, senatorul care a inițiat proiectul de lege, a declarat că specialiștii au reușit să gândească un set de elemente care să fie montate în parcuri pentru copii, care să fie adaptate nevoilor speciale.
Echipamentele speciale ar urma să fie fie finanțate din bugetele autorităților centrale și locale, după cum prevede proiectul. Totodată, în acest sens, se vor putea obține și fonduri europene.
Potrivit informațiilor deținute de Autoritatea Națională pentru Protecția Copilului, în România sunt înregistrați oficial peste 83.000 de copii cu nevoi speciale.